Diari Oficial de la Generalitat Valenciana


Sumari del DOGV 3865, del 26-10-2000 (2000/8553)

ACORD de 17 d'octubre de 2000, del Govern Valencià, pel qual es declara d'interés comunitari com a actuació integral la instal·lació d'una fàbrica de portes de fusta al terme municipal de Castalla.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3865

Data del DOGV
:   26-10-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/8553


Data del document
:   17-10-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Anàlisi jurídica

 Descriptors 

:   * Castalla
    * pla d'urbanisme
    * indústria de la fusta

ACORD de 17 d'octubre de 2000, del Govern Valencià, pel qual es declara d'interés comunitari com a actuació integral la instal·lació d'una fàbrica de portes de fusta al terme municipal de Castalla. [2000/F8553]
  
El Govern Valencià, en la reunió del dia 17 d'octubre de 2000, adoptà l'acord següent:
  
Antecedents de fet
  
Primer
  
Amb data 21 d'octubre de 1998, el senyor Antonio Cascales Nieto, en representació de la mercantil Puertas Castalla, SL, va presentar en el Servei Territorial d'Alacant de la Sotssecretaria d'Urbanisme i Ordenació del Territori, la instància i la documentació complementària per la qual se sol·licitava la declaració d'interés comunitari per a la instal·lació d'una indústria de fabricació de portes de fusta, com a actuació integral a la partida de la Costera la Marjal, en sòl no urbanitzable, del terme municipal de Castalla, sobre la parcel·la 97, del polígon cadastral número 3, inscrita en el Registre de la Propietat de Xixona en el tom 1.010, llibre 192, foli 30, finca 1.305 i en el mateix tom i llibre, foli 28, finca 13.805.
  
Amb data 27 de gener de 1999 es va presentar la nova documentació per part dels interessats, en substitució de la inicialment formulada.
  
Segon
  
De l'anàlisi de la documentació aportada es desprén que la instal·lació pretesa es localitza en sòl no urbanitzable d'edificació rústica dispersa, segons el planejament general d'aplicació, en parcel·la de 89.360,00 metres quadrats de superfície de propietat de la mercantil sol·licitant.
  
De la superfície total de la parcel·la es destinen a la instal·lació 72.886,00 metres quadrats, i són de reserva viària els restants 16.474,00 metres quadrats, per estar afectada aquesta porció de la parcel·la per l'autovia Central. D'aquesta superfície total 31.000,00 metres quadrats seran ocupats per les construccions, amb una alçària màxima de 12,00 metres, una edificabilitat màxima de 0,163 m2/m2, i una separació mínima a límits de 15,00 metres i de 80,00 metres a la carretera d'Alcoi a Villena. Per la seua banda, l'ocupació màxima proposada és del 55,00%.
  
Tercer
  
La documentació aportada està integrada per memòria informativa i justificativa de l'ordenació, plans d'informació urbanística i d'ordenació, estudi economicofinancer, pla d'etapes i estudi d'impacte ambiental. En aquesta queden definides les característiques de l'ordenació proposada, i es preveuen totes les obres de connexió amb les xarxes generals d'infraestructures i serveis públics necessaris per al funcionament de l'activitat.
  
Quart
  
Consta, així mateix, compromís d'assumpció pel promotor del règim de deures, cessions i obligacions propis del sòl urbanitzable, si bé el compliment d'aquests es materialitzarà en els termes que es deriven de la proposta.
  
Cinqué
  
Es troben en l'expedient els informes municipals següents:
  
1r. L'Ajuntament de Castalla, mitjançant acord adoptat per la Comissió de Govern municipal, en sessió de data 1 de febrer de 1999, ha informat favorablement la implantació, atesa la riquesa que generarà per al municipi.
  
Al contrari, el confrontant municipi d'Onil ha emés informe en data 8 de febrer de 1999, pel qual se significa que, d'acord amb la revisió del pla general, actualment en tràmit, existeix sòl urbanitzable no detallat industrial que seria apte per a albergar la indústria proposada, en concret els designats amb les claus APD-07 i APD-08, i es troba aquest últim en el límit amb terme municipal de Castalla.
  
2n. Nou informe emés per l'Ajuntament de Castalla, segons acord del Ple municipal de 27 de maig de 1999, pel qual s'aprova la proposta de cessions formulada mitjançant conveni pel promotor que és d'31.984.665 pessetes, i es faculta l'alcalde perquè ho subscriga. La proposta de cessions es concreta en:
  
a) Cessió del 10% de la superfície per a dotacions: 7.289,00 metres quadrats valorats en 2.915.600 pessetes.
  
b) Cessió del 10% de l'aprofitament: 3.100,00 metres quadrats valorats en 8.097.000 pessetes.
  
Sisé
  
Mitjançant la Resolució del conseller d'Obres Públiques, Urbanisme i Transports, de data 29 d'abril de 1999, fou admesa a tràmit la sol·licitud formulada i la seua submissió a informació pública per termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment. A aquest respecte, es publicaren sengles anuncis en el Diari Oficial de la Generalitat Valenciana número 3.521, de data 21 de juny de 1999, i el diari La Prensa de data 14 de maig de 1999, anuncis que, així mateix, servien per a sotmetre a informació pública la necessària declaració d'impacte ambiental. No fou necessària la remissió d'avisos al domicili dels qui apareixen com a titulars cadastrals de drets afectats per l'actuació, en ser promoguda pels propietaris de la totalitat de sòl afectada per l'actuació.
  
Durant el citat termini no consta la presentació d'al·legacions ni d'alternatives en competència.
  
No obstant això, com a conseqüència dels informes emesos per l'Oficina del Pla de Carreteres de la Conselleria d'Obres Públiques, Urbanisme i Transports, a què més avant es farà referència, fou necessari que els promotors plantejaren l'eixamplament del camí existent fins a un total de 6,00 metres, circumstància que determinà l'afectació d'un total de 32 propietaris de sòl extern a l'actuació. En conseqüència, es procedí a la notificació individualitzada dels acords adoptats, i se'ls atorga un termini d'audiència respecte al contingut de la proposta.
  
Durant el termini d'al·legacions fou presentat un únic escrit per part del senyor Francisco J. Valor Gadea, en el qual manifesta no tindre res a objectar a l'actuació sempre que se sol·licite la seua autorització amb caràcter previ a l'inici de qualsevol actuació o bé se seguisca el procediment legalment exigible a l'efecte.
  
Seté
  
Durant la tramitació de l'expedient han sigut emesos els informes sectorials següents:
  
1r. Respecte de l'accés a la instal·lació, es troba en l'expedient l'informe favorable del Ministeri de Foment, de data 16 de desembre de 1998, ja que no resulta afectada l'actuació per les obres de l'autovia Central. Així com l'informe de l'Oficina del Pla de Carreteres de la Conselleria d'Obres Públiques, Urbanisme i Transports, de data 18 de juny de 1999, favorable, ja que considera adequada la millora de l'accés existent a través del camí de la Costera la Marjal, una vegada esmenades les deficiències apuntades en un informe previ desfavorable de data 27 de gener de 1999. Posteriorment, la referida Oficina del Pla de Carreteres emeté informe favorable amb les condicions següents:
  
Primera. S'estableixen les mateixes condicions que en l'anterior informe emés per aquest servei el passat 18 de juny de 1999.
  
Segona. Quant a l'eixida del camí d'accés a la carretera comarcal CV-811 (anteriorment A-211) s'ha de realitzar un projecte d'intersecció en T amb carril d'emmagatzemament per als girs a l'esquerra, que ha de ser tramitat i aprovat pel Servei Territorial de Carreteres d'Alacant.
  
2n. Pel que fa a l'impacte ambiental de l'actuació integral, la directora general de Planificació i Gestió del Medi ha emés, el 21 de desembre de 1999, declaració d'impacte ambiental favorable, sempre que es complisquen les condicions que s'indiquen a continuació, així com les mesures correctores de l'estudi d'impacte ambiental que no entren en contradicció amb aquests:
  
Primera. S'haurà d'establir un programa de vigilància ambiental en el qual es realitze un seguiment de les mesures correctores previstes. S'indicarà la gestió dels residus sòlids generats per l'activitat i la seua adequació a la normativa vigent, així com la gestió de les aigües residuals. Anualment es remetrà a la Direcció General de Planificació i Gestió del Medi un informe amb els resultats del programa esmentat.
  
Segona. En cas d'afectació a les vies pecuàries s'estarà a allò que s'ha disposat sobre la matèria en la Llei 3/1995, de 23 de març, de Vies Pecuàries.
  
Tercera. Els exemplars adults de pins i alzines s'integraran a les zones d'enjardinament o espais verds de la parcel·la.
  
Quarta. Els residus generats en l'activitat es gestionaran d'acord amb la tipologia d'aquests. Si la seua destinació és a abocador, aquest haurà de disposar de les autoritzacions preceptives.
  
Cinquena. Si durant l'execució de les obres es trobaren restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura i Educació, de manera immediata, i adoptarà les mesures pertinents amb vista a la seua protecció i conservació, de conformitat amb allò que s'ha previst en els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.
  
Sisena. Altres condicionants de caràcter ambiental que s'establisquen en les autoritzacions sectorials que li siguen d'aplicació.
  
3r. Amb data 20 de maig de 1999, el Servei Territorial d'Indústria i Energia d'Alacant de la Conselleria d'Indústria i Comerç emet informe favorable a l'actuació. Aquest informe fou ratificat en data 12 d'agost de 1999, en resposta a la sol·licitud expressa formulada des del Servei d'Urbanisme i Ordenació Territorial d'Alacant, a fi que es pronunciaren sobre la possible reducció de l'estàndard aplicable, amb caràcter general, als sòls urbanitzables de caràcter industrial.
  
Huité
  
La Comissió Informativa de la Comissió Territorial d'Urbanisme d'Alacant, en data 24 de gener de 2000, informà favorablement l'aprovació de la present declaració d'interés comunitari, pel procediment extraordinari, en sòl no urbanitzable del municipi de Castalla.
  
Nové
  
El conseller d'Obres Públiques, Urbanisme i Transports, en data 21 de març de 2000, informà favorablement la present declaració d'interés comunitari.
  
Consideracions tecnicojurídiques
  
Primer
  
La sol·licitud formulada s'ha de resoldre a l'empara d'allò que s'ha disposat en la Llei 4/1992, de 5 de juny, del Sòl No Urbanitzable, i s'ha de substanciar pel procediment de declaració d'interés comunitari a què es refereix l'article 8.2 de la llei en relació amb l'article 20 d'aquesta.
  
En efecte, de conformitat amb l'últim dels preceptes legals, les edificacions i les instal·lacions destinades a activitats terciàries i industrials que, entre d'altres, necessiten l'ocupació d'una superfície major de 4,00 hectàrees, requerisquen més de 8.000,00 metres quadrats construïts o exigisquen la realització de més de 1.000,00 metres lineals de desenvolupament, només es podran realitzar com a actuacions integrals després del compliment previ de les condicions exigides pel paràgraf primer del citat article.
  
A la vista de les característiques concurrents en l'actuació pretesa no hi ha dubte que la via procedimental adequada per a la resolució de l'expedient resulta ser el procediment extraordinari previst en l'article citat, una vegada constatat que es compleixen les condicions fixades en el número 1 d'aquest precepte, tota vegada que:
  
a) Les característiques de l'actuació necessiten disposar d'una superfície de grans dimensions, i són igualment importants les necessitats constructives de la indústria, que impliquen una ocupació de 31.000,00 metres quadrats de sòl per les construccions, i no és possible la seua localització dins dels sòls urbans o urbanitzable existents al municipi.
  
En aquest sentit s'ha d'afirmar la impossibilitat d'estimar la sol·licitud d'implantació efectuada per l'Ajuntament d'Onil segons les previsions que es plasmen en l'instrument de planejament actualment en tràmit al municipi d'Onil, ja que l'article 20 de la Llei 4/1992, de 5 de juny, del Sòl No Urbanitzable, en l'apartat 1.a), estableix com a condició per a permetre la ubicació d'aquest tipus d'instal·lacions que «no puguen emplaçar-se als sòls urbans, urbanitzable o aptes per a la urbanització previstos pels planejaments vigents als municipis de la zona», i s'exigeix, en conseqüència, que els instruments de planejament que prevegen aquests sòls, es troben vigents, és a dir, haja recaigut respecte a aquestes acord d'aprovació definitiva, i aquest haja sigut publicat junt amb el text íntegre de les seues normes urbanístiques en els termes establits en l'article 59 de la Llei 6/1994, de 15 de novembre, Reguladora de l'Activitat Urbanística.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, i cal destacar, a l'efecte, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, els deures i les cessions pròpies de l'adjudicatari d'un programa d'actuació, no inferiors a les legalment exigibles en sòl urbanitzable, si bé es materialitzaren en els termes que es deriven de la proposta que es troba en l'expedient.
  
Segon
  
La tramitació de l'expedient ha sigut formalment correcta i s'han complit les exigències processals establides en l'article 20.2 de la Llei 4/1992, de 5 de juny, del Sòl No Urbanitzable.
  
Tercer
  
Els serveis que demanda l'actuació queden adequadament resolts a càrrec de la mercantil promotora, en els termes que resulten de l'expedient.
  
Quart
  
L'actuació sol·licitada és d'implantació adequada des del punt de vista de l'ordenació territorial en efectuar-se en sòl no urbanitzable comú no mereixedor de cap protecció.
  
Des del punt de vista econòmic i social, l'actuació aporta solucions, sens dubte, al desenvolupament de la zona.
  
Cinqué
  
En relació amb l'única al·legació presentada, s'ha d'assenyalar que aquesta queda incorporada al present acord, ja que, en tot cas, l'execució de l'ampliació del camí existent requerirà, en qualsevol cas, seguir els procediments legalment establits, en els quals el propietari tindrà, en tot cas, la seua deguda participació.
  
Sisé
  
En relació amb la quantificació de les cessions corresponents als promotors de l'actuació, que es xifren en el 10% de l'aprofitament lucratiu de l'actuació i el 10,00% del sòl afectat amb destinació a zona verda, s'ha de destacar que en la present sol·licitud, atesa la seua data d'admissió a tràmit, resulta d'aplicació el Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià, que en l'article 14 de l'annex, en definir els estàndards aplicables a sectors industrials els estableix en un 40,00% de la superfície total de l'actuació, el 10% dels quals haurà de ser necessàriament destinat a zones verdes.
  
Al mateix temps s'estableix la possibilitat de minorar aquesta reserva mitjançant resolució motivada del conseller competent en Urbanisme, després de l'informe previ de la conselleria competent en matèria d'Indústria i del Consell Superior d'Urbanisme, sempre que es tracte de complexos industrials aïllats o estiga previst algun tipus d'activitat productiva especial per a la qual no resulta adequat.
  
En el present cas, s'estima procedent que es resolga la minoració de l'estàndard aplicable, amb caràcter general, a aquests sòls, en estimar-se que concorren els requisits establits en el citat precepte:
  
1. La Conselleria d'Indústria i Comerç ha emés informe favorable a la proposta continguda en l'expedient en els mateixos termes en què es planteja.
  
2. Es tracta d'un complex industrial aïllat, constituït per una única activitat industrial. En conseqüència, resulta absolutament superflu l'establiment de qualsevol previsió de viari públic interior a l'actuació. Per tant, atés que l'actuació resol convenientment, d'acord amb l'informe emés per l'Oficina del Pla de Carreteres de la Conselleria d'Obres Públiques, Urbanisme i Transports, les seues connexions amb la xarxa pública viària de caràcter supramunicipal exterior a l'actuació, l'interior de la parcel·la queda configurat com una unitat d'íntegra titularitat privada, en l'interior de la qual existiran, únicament, les vies i els aparcaments privats que demane el funcionament de l'activitat industrial.
  
Per tant, es considera procedent permetre la minoració de la part corresponent a xarxa viària, amb manteniment del deure de cessió del 10,00% de sòl amb destinació a zona verda, en els termes que són assumits en la proposta, que es planteja la seua substitució econòmica en els termes autoritzats per l'article 20 de la Llei 4/1992, de 5 de juny, del Sòl No Urbanitzable.
  
En conseqüència amb allò que s'ha exposat, mitjançant la Resolució de 4 d'abril de 2000, el conseller d'Obres Públiques, Urbanisme i Transports minorà la reserva legal de sòl dotacional de la present actuació integral, de conformitat amb el citat article 14 del Reglament de Planejament de la Comunitat Valenciana.
  
Seté
  
El Govern Valencià és l'òrgan competent per a la resolució de l'expedient, amb la consegüent aprovació de l'ordenació i la definició del corresponent ús i aprofitament, en virtut d'allò que s'ha disposat en l'article 20 de la Llei 4/1992, de 5 de juny, del Sòl No Urbanitzable, a proposta del conseller d'Obres Públiques, Urbanisme i Transports.
  
D'acord amb els preceptes legals citats i la resta de general i concurrent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament l'ordenació urbanística relativa a l'atribució d'ús i aprofitament sol·licitat per l'entitat mercantil Puertas Castalla, SL, d'una actuació integral consistent en la implantació d'una indústria de fabricació de portes de fusta en la parcel·la 97, del polígon 3, en sòl no urbanitzable del municipi de Castalla, com a actuació integral d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i declaració d'interés comunitari, així com l'adjudicació a què es fa referència en el següent apartat segon, se subjectaran a les condicions especials establides en el present acord.
  
L'aprovació de l'actuació integral portarà implícita, als efectes expropiatoris, la declaració d'interés social i de la necessitat d'ocupació dels terrenys que, de conformitat amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i serà al seu càrrec l'abonament dels preus justos que s'han de satisfer, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar la dita actuació integral en favor de l'entitat mercantil Puertas Castalla, SL, a qui s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació de la referida ampliació de la indústria.
  
Tercer
  
Condicionar i vincular la dita adjudicació i la legitimació al fet que el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats -en favor de l'ajuntament- per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interés comunitari que té per objecte.
  
Quart
  
El promotor haurà de garantir davant de l'Ajuntament de Castalla la correcta i puntual execució de la implantació en què consisteix aquesta actuació integral per import d'almenys un 7% del cost total dels serveis i obres d'urbanització previstos. La dita garantia financera i personal de promoció s'haurà de prestar mitjançant aval, fiança o depòsit de valors, abans de l'inici de les obres.
  
Cinqué
  
Qualsevol canvi que es produïsca en la titularitat de la promoció de l'actuació integral necessitarà de la prèvia autorització del Govern Valencià.
  
Sisé
  
L'acord d'adjudicació expressat en el precedent apartat segon, sense perjuí d'allò que s'ha disposat en l'apartat tercer, caducarà si en el termini d'un any, comptador des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres, acompanyada de la documentació legalment exigida per a l'inici del tràmit en els termes previstos en la disposició addicional quarta de la Llei Reguladora de l'Activitat Urbanística. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament de Castalla. La dita declaració, si es produïra, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, llicències i autoritzacions que siguen necessaris per al lícit exercici de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor adjudicatari, amb la documentació complementària aportada durant la tramitació de l'expedient, i respectarà les condicions fixades per les distintes administracions que han participat en el procediment i, en especial, en la declaració d'impacte ambiental de 21 de desembre de 1999. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la referida indústria.
  
Contra el present acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptador des de l'endemà de la notificació d'aquest, d'acord amb allò que s'ha establit en els articles 116.1 i 117.1 de la Llei de Règim Jurídic de les Administracions Públiques i del Procediment Administratiu Comú, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'aquest, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 17 d'octubre de 2000
  
El conseller secretari del Govern Valencià,